1. ปัจจัยความเสี่ยง

1.  ความเสี่ยงในการดำเนินธุรกิจ

  เพื่อผลกำไรของบริษัทฯ
  บริษัทฯจึงต้องมีการกำหนดนโยบายทางการค้ากับลูกค้าอย่างเข้มงวดทั้งในด้านราคา
  เงื่อนไขการชำระเงินและการรับประกันคุณภาพสินค้า เป็นต้น
  ซึ่งนโยบายดังกล่าวอาจทำให้เกิดความเสี่ยงทางธุรกิจในระดับหนึ่ง คือ
  บริษัทฯอาจได้รับคำสั่งซื้อไม่เพียงพอที่จะสนับสนุนการดำเนินงาน

  อย่างไรก็ตาม
  บริษัทฯมีกลยุทธ์ในเชิงบวกที่จะช่วยให้เกิดความสมดุลระหว่างกำลังการผลิตที่มีกับคำสั่งซื้อ
  โดยกลยุทธ์นี้จะถูกนำมาใช้เมื่อมีปัญหาดังกล่าวเกิดขึ้น

2.  ความเสี่ยงในการพึ่งพาผลิตภัณฑ์หลักประเภทเดียว

  บริษัทฯผลิตและจำหน่ายผลิตภัณฑ์จอภาพคอมพิวเตอร์เพียงอย่างเดียว
  เพื่อลดความเสี่ยงในการพึ่งพาผลิตภัณฑ์หลักประเภทเดียว
  ผู้บริหารจึงได้มีนโยบายในการขยาย/เพิ่มสายการผลิตใหม่ คือ แอลซีดี มัลติมีเดีย
  เพิ่มจากสายการผลิตเดิมคือ จอภาพคอมพิวเตอร์

3.  ความเสี่ยงด้านการเงิน และอัตราแลกเปลี่ยนเงินตราต่างประเทศ

  ในปี 2544 บริษัทฯ มีผลกำไรจากอัตราแลกเปลี่ยนเป็นจำนวน 53 ล้านบาท
  โดยมีปัจจัยหลักมาจากการแปลงค่ารายการในงบดุลที่เป็นเงินตราต่างประเทศจากการที่ค่าเงินบาทอ่อนตัวลง
  โดยกำไรจากอัตราแลกเปลี่ยนดังกล่าวได้รวมในผลการดำเนินงาน

  บริษัทฯ มิได้มีมาตรการรองรับการขาดทุนจากอัตราแลกเปลี่ยน เนื่องจากบริษัทฯ
  ขายสินค้าเป็นเงินสกุลดอลลาร์สหรัฐ และซื้อวัตถุดิบส่วนใหญ่เป็นเงินสกุลดอลลาร์สหรัฐเช่นกัน
  ดังนั้นผลกระทบจากการเปลี่ยนแปลงอัตราแลกเปลี่ยนที่เกิดขึ้นจะหักล้างกันไปในการรับและจ่ายเงินดอลลาร์สหรัฐในรายการขายสินค้าและซื้อวัตถุดิบ
  ซึ่งเป็นผลให้ผลกระทบจากการเปลี่ยนแปลงอัตราแลกเปลี่ยนที่เกิดขึ้นจริงมีน้อยมาก

  อนึ่งบริษัทฯ
  อาจมีผลกำไรหรือขาดทุนซึ่งเกิดจากการแปลงค่ารายการในงบดุลที่เป็นเงินตราต่างประเทศด้วยอัตราแลกเปลี่ยน
  ณ วันที่ในงบดุล ซึ่งเป็นไปตามมาตรฐานทางบัญชีทั่วไป เช่น หากค่าเงินบาทแข็งค่าขึ้น ณ
  สิ้นงวดเมื่อทำการแปลงค่ารายการในงบดุลที่เป็นเงินตราต่างประเทศแล้ว
  บริษัทฯจะได้รับผลขาดทุน จากการแปลงค่าอัตราแลกเปลี่ยน
  หรือในทางกลับกันหากค่าเงินบาทอ่อนตัวลง บริษัทฯ
  จะได้รับผลกำไรจากการแปลงค่าอัตราแลกเปลี่ยน

4.  ความเสี่ยงในด้านวัตถุดิบ

  เนื่องจากการเพิ่มผลิตภัณฑ์แอลซีดี มัลติมีเดีย ซึ่งจะเกี่ยวข้องกับระบบภาครับสัญญาณ
  (Broadcasting Tuner System) ที่แตกต่างกันไปในแต่ละพื้นที่ ดังนั้น
  ความเสี่ยงในด้านวัตถุดิบ ซึ่งได้แก่ ตัวปรับรับสัญญาณ (Tuner)
  จึงอาจเกิดขึ้นได้หากสภาพตลาดเปลี่ยนแปลงไป

  จากปัญหาดังกล่าว ผู้บริหารได้กำหนดทิศทางการพัฒนาให้กับวิศวกร เป็น 2 ขั้นตอน คือ

  1. พัฒนาผลิตภัณฑ์ซึ่งใช้ระบบภาครับสัญญาณ เป็น 2 ระบบ คือ PAL และ NTSC
  เพื่อตอบสนองความต้องการของลูกค้าทั่วโลก

  2. พัฒนาผลิตภัณฑ์ซึ่งใช้ระบบภาครับสัญญาณระบบเดียว สำหรับทั่วโลก

5.  ความเสี่ยงในการพึ่งพาลูกค้ารายใหญ่

  ในอดึตจนถึงปี 2544 บริษัทฯมีลูกค้าญี่ปุ่น คือ โซนี่ คอร์ปอเรชั่น เป็นลูกค้ารายใหญ่ ซึ่งในปี
  2544 ที่ผ่านมา บริษัทฯมียอดขายให้กับลูกค้ารายนี้เป็นจำนวน 4.76 พันล้านบาท
  หรือคิดเป็นอัตราร้อยละ 87.65 ของยอดขายรวม และโซนี่ คอร์ปอเรชั่น
  ได้ยกเลิกการว่าจ้างบริษัทฯในการผลิตจอภาพคอมพิวเตอร์ ตั้งแต่วันที่ 1 ตุลาคม 2544
  เป็นต้นมา ทั้งนี้เป็นผลมาจากการตัดสินใจของโซนี่ ในการยกเลิกผลิตภัณฑ์จอภาพขนาดเล็ก-กลาง

  เพื่อลดความเสี่ยงในการพึ่งพาลูกค้ารายใหญ่ในอนาคต
  บริษัทฯมีนโยบายในการขยายฐานลูกค้าให้ครอบคลุมพื้นที่ต่างๆ ได้แก่ สหรัฐอเมริกา ยุโรป ญี่ปุ่น
  และประเทศในเอเชียแปซิฟิก ในปี 2545

  1.6 ความเสี่ยงในการมีผู้ถือหุ้นรายใหญ่ (มากกว่าร้อยละ 75)

  ผู้ถือหุ้นรายใหญ่ของบริษัทฯ คือ บริษัทในกลุ่มบริษัท แกรนด์ โฮลดิ้งส์ ลิมิเต็ด (The Grande
  Holdings Limited) ถือหุ้นในบริษัทฯ รวมกันเป็นจำนวน 1,163.03 ล้านหุ้น
  หรือคิดเป็นอัตราร้อยละ 83.02 ของหุ้นที่จำหน่ายได้แล้วทั้งหมดของบริษัทฯ
  ซึ่งสัดส่วนการถือหุ้นที่มากกว่าร้อยละ 75
  ทำให้ผู้ถือหุ้นรายใหญ่ดังกล่าวมีอำนาจในการควบคุมบริษัทฯ
  ในเรื่องที่ต้องได้รับอนุมัติจากที่ประชุมผู้ถือหุ้น ดังนั้นผู้ถือหุ้นรายย่อยของบริษัทฯ
  จึงมีความเสี่ยงจากการไม่สามารถรวบรวมคะแนนเสียงเพื่อถ่วงดุลเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณา
  เว้นแต่เป็นกรณีที่ผู้ถือหุ้นรายใหญ่มีส่วนได้เสียและไม่มีสิทธิออกเสียงลงคะแนน
  หรือเป็นกรณีที่หลักเกณฑ์ของสำนักงานคณะกรรมการ กลต.
  หรือตลาดหลักทรัพย์แห่งประเทศไทยกำหนดผู้ถือหุ้นรายย่อยสามารถใช้สิทธิคัดค้านได้